Stena Line oplyser, at persontrafikken fungerer normalt. Kun godstrafikken er lammet af blokaden fra vrede chauffører.

Mens lastbilerne hober sig op ved færgelejerne i Frederikshavn, fungerer persontrafikken normalt. Det siger trafikchef i Stena Line Karl Ole Bech. - Det er kun godtrafikken, der er ramt. Personbilerne får lov at slippe igennem, og blokaden skaber ikke problemer for persontrafikken, siger Karl Ove Bech til Ritzau. Trafikchefen oplyser, at der søndag middag holdt 100 lastbiler ved færgelejerne i Frederikshavn. Halvdelen af dem skulle have været med en færge til Sverige. Blokaden begyndte søndag formiddag. - Hvis det fortsætter sådan dagen igennem, tredobles antallet af lastbiler inden midnat, siger Karl Ove Bech. Eksportchaufførernes Landsklub under fagforbundet 3F fralægger sig ethvert ansvar for blokaderne mod færgerne Stena Saga og Color Festival, der ikke kan komme af med gods i havnen i Frederikshavn. - Vi har intet med det at gøre. Det er en selvbestaltet gruppe af utilfredse lastbilchauffører, som ikke er organiseret hos os, siger bestyrelsesmedlem i Landsklubben Vagn Andersen. Chaufførerne er vrede over en lang række punkter. Heriblandt nye køre-hviletidsregler og kæmpebøder. Deres plan er, at godstrafikken skal lammes totalt, så der ikke er varer i butikkerne om få dage. Politiet i det nordjyske er endnu ikke skredet ind overfor blokaden. Blokaden vil ifølge TV2 brede sig til Hirtshals og Grenaa, mens grænsen ved Padborg bliver blokeret søndag aften kl. 20. Færgelejerne ved Rødby og Helsingør skulle også blive blokeret i løbet af dagen. /ritzau/